送叔延判官
作者：曾鞏
朝代：宋

paragraphs: 北風吹空雪花冷，平鋪雲濤冒峰頂。
江長水闊飛鳥絕，沙樹參差動波影。
君子從戎碧油下，綠髮青瞳笏袍整。
大馬高車府中罷，一船沿流背丁丙。
魴魚勝銀尊酒美，物色當前若圖屏。
危帆健櫓醉中去，千里奔過猶一頃。
明年隨春到京國，紅紫燒空折桃杏。
獻書又謁蓬萊宮，新斸豪曹試鋒穎。
况遇朝廷方急材，驥騄騤騤足當騁。